Lipšic, Daniel, poslanec NR SR (2013-09-18):
Ďakujem. Pán predseda, ja budem pomerne stručný. Je mi ľúto, že včerajšie rokovanie poznačili okolnosti, ktoré odpútali pozornosť od základu tejto schôdze, a to aj od toho, že dnešná vláda predáva štát oligarchom. Bola vlastne odpútaná pozornosť na základe dvoch vecí, ktoré podľa mojej mienky výrazne znižujú dôveryhodnosť Národnej rady, a to je viacero poslancov pod vplyvom alkoholu. (Reakcie z pléna.) Ja som to už avizoval pred tým incidentom, ktorý sa stal, v mojom procedurálnom návrhu pred polnocou, že je zrejmé, že viacero poslancov a poslankýň je pod vplyvom alkoholu. Ja som presvedčený o tom, že to neboli všetci poslanci SMER-u. Ale, žiaľ, boli to poslanci z poslaneckého klubu SMER. A ja si myslím, že nebolo to prvýkrát. Pán predseda, chcem vás požiadať úplne úprimne, aby ste svojou autoritou, ktorú zrejme máte u svojich poslancov, zabezpečili, aby sa podobné excesy neopakovali. Keď človek nemá za triezva dobré argumenty, alkohol mu ťažko pomôže dobré argumenty nájsť. Druhú vec, ktorú by som chcel povedať, sa týka incidentu, ktorý tu prebehol, pretože bol som prítomný v sále. K incidentu sa vyjadrovali viacerí predstavitelia parlamentu, dokonca aj vlády, ktorí v sále neboli. Aj, pán predseda, ste sa vy vyjadrovali. Pán predseda už asi sa išiel niekam vyjadriť. (Smiech v sále.) Aj pán minister obrany, aj pán minister vnútra sa vyjadrovali. Chcem povedať verejne, že som ochotný prísť na mandátový a imunitný výbor ako svedok, ktorý videl incident v tejto sále. Lebo musím povedať, z môjho uhla pohľadu, kde som tu stál, to nebolo tak, že pán Matovič napadol prvý pána poslanca Valockého. Ale bolo to tak, že keď pán Matovič odtiaľto bežal k tej makete, ktorú iný, pán poslanec Varga, ktorý bol tiež momentálne indisponovaný, odtiaľto bral preč, sa mu postavil do cesty, chytili ste sa tohoto dreveného pultu, pán poslanec Valocký, dozadu ste sa vystrčili tak, aby nemohol cez vás prejsť, a vytvorili ste mu prekážku úplne úmyselne. (Reakcie z pléna.) Hovorím to preto, pán poslanec Číž, však prihláste sa, prihláste sa, rozprávajte. Vy ste dehonestovali, pán poslanec, váš poslanecký klub včerajšie rokovanie parlamentu. Veľa rozprávate o kultúre v parlamente, o dôveryhodnosti Národnej rady. Vy ste ju včera pošliapali. Keby obyčajný človek v tejto krajine, zamestnaný v ktorejkoľvek firme, mal len zlomok alkoholu v krvi, ktorý mali niektorí vaši poslanci, tak dnes už nie je zamestnancom. To, čo ste robili... (Potlesk.) Hovoríte o sociálnych istotách, hovoríte o obyčajných ľuďoch. Podľa mňa je to vysmievanie sa obyčajným ľuďom. Ešte raz vám to hovorím veľmi otvorene. To je moja prvá poznámka. A druhá je, že som ochotný prísť ako svedok, ktorý bol priamo na mieste. A som rád, že už niektoré médiá urobili priebeh celého toho incidentu, nielen jeho časti, aby bolo zrejmé, kde bola akcia a kde bola reakcia. Teraz sa skúsim vyjadriť veľmi stručne, aby som zosumarizoval to, čo zaznelo včera na schôdzi a na čo predseda vlády nevedel reagovať. Nepovedal k tomu nič. A ubezpečujem vás, že buď dnes, alebo zajtra budú zverejnené ďalšie konkrétne informácie, škandalózne informácie, ktoré preukážu prepojenie tejto vlády na finančné skupiny, v tomto prípade na finančnú skupiny J&T, ktorá vo svojom vyhlásení popiera nejaké prepojenie. No tak uvidíme. Uvidíme. Bude to veľmi zaujímavé. Ale včera sme preukázali niekoľko vecí. Po prvé. Okrem diskusií o tom, či mala, alebo nemala vláda prevziať matku SPP, sme preukázali, že vláda stratila kontrolu nad najziskovejšou časťou EPP, nad Eustreamom. Vo vedení tejto najziskovejšej časti spoločnosti sa nachádzajú dvaja ľudia za EPH a tretí človek, ktorý tam mal byť za štát, odborník v plynárenstve, je tiež človek, ktorý pôsobil dlhé roky v J&T. Vláda formálne za vládu dala do predstavenstva osobu z J&T. Štát nemá v najziskovejšej časti SPP, v Eustreame, nikoho. Pán Hančák je tam len formálne za štát, ale v skutočnosti je to človek, ktorý prišiel do štátneho sektora priamo z J&T. Je to náhoda? Nikdy v plynárenstve nerobil. Premiér nevedel nijako reagovať, nijako odpovedať, nepovedal na to nič. Podľa mňa preto, že na to sa proste nič povedať nedá. Po druhé. Finančná skupina EPH a J&T prišla k SPP bez jediného vlastného centu. Celú transakciu 2,5 mld. eur zaplatila z úverov. Preto nie je pravda, čo hovorí vláda, že nemohla tiež prevziať akcie SPP, odkúpiť ich naspäť, keďže mala predkupné právo, kvôli nedostatku financií. Mohla to urobiť rovnako, na úver. A včera som aj popísal spôsob, ako to mohla urobiť bez zaťaženia verejných financií. Premiér Fico klame, ak tvrdí, že s transakciou medzi Nemcami a Francúzmi a EPH vláda nemala nič spoločné. Vláda to mohla zablokovať a mohla sama odkúpiť akcie SPP. Také sú fakty! Tretia vec. Finančná skupina EPH a J&T splatí úvery, z ktorých kúpila podiel v SPP, z peňazí SPP, z dividend, z prevzatia straty 400 mil. eur štátom a zo zníženia základného imania. Jednoducho, SPP v rámci materiálu, ktorý som nazval „Návrh na rozkradnutie SPP“, sa úplne vytuneluje. To je všetko možné vďaka rozhodnutiam vlády, ktorú som nazval a nazývam vládou lokajskou. Lokajskou k finančným skupinám. Vláda Roberta Fica, vláda lokajov, umožnila finančnej skupine J&T vziať úver, kúpiť podiel v SPP, splatiť úver a ďalej zarábať. Nové okolnosti, ako som avizoval, pomerne šokujúce, zverejníme buď ešte dnes, alebo zajtra, podľa toho, ako ich stihneme pripraviť, lebo sú pomerne, pomerne konkrétne. Tiež si myslím, že, a poviem moje posledné vyjadrenie. Skutočnosť, že po prvýkrát v dejinách tohto parlamentu nie je pri vyslovovaní dôvery premiérovi v miestnosti ani predseda vlády, ani ministri, je prejav neuveriteľnej zbabelosti. Možnože ich v River Parku nepustili. To je možné. Ale je to prejav neuveriteľnej zbabelosti. To sa nestalo ani za Mečiara, ani za nijakej vlády. Keď sa odvolávala vláda Ivety Radičovej pred dvomi rokmi za smiešnu kauzu Osrblie, kedy premiérka konala čestne a poctivo, tak tu premiérka Radičová celú dobu do rána sedela, počúvala rozpravu, počúvala urážky, počúvala invektívy. Váš premiér nemá ani zlomok odvahy, ani zlomok odvahy, aký mala premiérka Radičová. Je mi to ľúto. Posledná poznámka. Dnes som videl v médiách, že premiér chodí na bicykli na Úrad vlády. Premiérova povinnosť je byť tu, zodpovedať sa a odpovedať na konkrétne otázky, konkrétne podozrenia, konkrétny škandál. Môže sa sem vrátiť a prestať sa konečne bicyklovať. Ďakujem veľmi pekne. (Potlesk.)